کشمیر میں قرآن کریم کے قلمی نسخوں کی نمائش کا افتتاح

اجتماع سے خطاب کرتے ہوئے محبوبہ مفتی نے کہا کہ کشمیر میں فن، تمدن اور لٹریچر کا قیمتی ورثہ موجود ہے، جس کا تحفظ کرنے کی ضرورت ہے تاکہ اسے مستقبل کی نسلوں تک پہنچایا جا سکے۔

خبر کا کوڈ: ۴۲۸۶۵۱

تاریخ: ۲۱ شهريور ۲۰۱۷ - ۲۰:۱۰

رسا نیوز ایجنسی کی رپورٹ کے مطابق، کشمیر کی وزیراعلٰی محبوبہ مفتی نے کشمیر کے تمدن اور ثقافت کے تحفظ پر زور دیا ہے۔ کُل ریاستی کلچرل اکادمی کی طرف سے بہترین خطاب ایوارڈ فراہم کرنے کے بعد ایک اجتماع سے خطاب کرتے ہوئے محبوبہ مفتی نے کہا کہ کشمیر میں فن، تمدن اور لٹریچر کا قیمتی ورثہ موجود ہے، جس کا تحفظ کرنے کی ضرورت ہے تاکہ اسے مستقبل کی نسلوں تک پہنچایا جا سکے۔

انہوں نے ریاست بھر میں رمضان پروگرام کامیابی کے ساتھ منعقد کرانے پر کلچرل اکادمی کی ستائش کی۔ انہوں نے اس موقعہ پر ہری نواس پیلس میں ایک آرٹ گیلری قایم کرنے کا بھی اعلان کیا تاکہ فن پاروں کو وہاں پر معقول طریقے سے رکھا جاسکے اور عوام کو ان نایاب نوادرات کو دیکھنے کا موقعہ فراہم ہوسکے۔

اس سے قبل محبوبہ مفتی نے اسلامی قلمی نسخوں کی ایک نمائش کا بھی افتتاح کیا۔ نمائش میں اسلامی قلمی نسخے اور قرآن شریف کے نسخے نمائش کیلئے رکھے گئے تھے۔ ان میں 1300 ہجری میں لکھا گیا قرآنی قلمی نسخہ، بادشاہ جہانگیر کا لکھا ہوا قرآنی نسخہ، سونے کی سیاہی سے لکھا ہوا قرآنی نسخہ، 1237 ہجری میں لکھا گیا فتح اللہ کشمیری کا قرآنی نسخہ اور دیگر قلمی نسخے بھی شامل ہیں۔ محکمہ لائیبریریز نے بھی نادر قرآنی قلمی نسخے نمائش کے لئے رکھے تھے۔ مقبوضہ کشمیر کی وزیراعلٰی نے نمائش میں رکھے گئے نادر نسخوں میں دلچسپی ظاہر کرتے ہوئے ان کے بہتر رکھ رکھاؤ پر زور دیا۔/۹۸۸/ ن۹۴۰